Gheorghe Crişan - O VIAȚĂ PENTRU ACEST PĂMÂNT 

Ultimele experiențe îi dădeau mari speranţe. Reuşise să 
descopere după îndelungi căutări, după numeroase calcule cu ajutorul 
programelor, printre elementele spaţiului intergalactic, un element 
nou, cu proprietăţi și însuşiri deosebite, cu o comportare ordonată şi 
„calculată” în relaţiile și reacţiile externe, cu un sistem aparte de 
stabilire a unor conexiuni interne. Cercetările îi dăduseră multe 
satisfacţii. Presupunerilor marilor calculatoare ale vremii erau că 
trebuie să existe undeva, cândva, într-o anumită combinaţie, un 
element capabil să revitalizeze câteva dintre organismele cele mai 
prețioase ale sistemului, să le dea o nouă viaţă. 

Răsfoi, pentru a nu ştiu câta oară, filele îngălbenite de trecerea 
atâtor ani-lumină peste ele. Luase, de curând, alte valori pentru niște 
coeficienţi aflați în relație de directă proporționalitate cu calitatea și 
comportarea elementului în anumite organisme vii. Acceptase, la 
marele risc, nişte valori aproape unitare, deşi majoritatea se îndoiau că 
elementul ar putea atinge niște parametri atât de ridicaţi, incredibili la 
ora primelor căutări. Îşi notă câteva date şi porni spre baza de 
cercetări. Regăsi obiectele atât de cunoscute ale laboratorului de 
încercări și prelucrări extraspaţiale. Pregăti cu emoție noua probă. 
Ridică privirea spre aparatele indicatoare. Totul funcționa normal. 

Pe ecran apăruseră primele punctulețe luminoase. Verifică 
starea organismului, unul dintre cele mai reușite exemplare ale 
sistemului, adus însă prin nesăbuinţa centrilor nervoşi la o stare de 
moarte aparentăi, de distrugere lentă. Mai existau șanse de 
supraviețuire. Și speranțele se puneau în acest nou element. Împreună 
cu conducerea institutului hotărâseră ca experimentările să se facă pe 
acest organism destul de solid. Introduse proba în container. Declanșă 
aparatul de prelucrare automată prin șlefuire sociabilă, introduse 
câteva elemente catalizatoare pentru a favoriza reacţiile de separare şi 
puse în funcțiune separatorul centrifugal cu acţionare de la distanţă. 

Pe ecran apăruseră niște luminiţe, ca niște linii subţiri. Avu o 
tresărire. La nivelul însemnat, nivelul aşteptat de toată suflarea din 
preajmă, cel pe care toate cercetările teoretice îl precizau ca optim şi 
necesar, se ridica, firav, o linie. Reuşise separarea. Începu să se agite. 
Elementul trebuia inoculat, de urgenţă, în stare pură, singura capabilă 
să-i asigure o durată de viață nelimitată. Sistemul de semnalizare arăta 
că totul e în ordine. 


Se linişti. Începu numărătoarea inversă. Orele păreau ani. 
Deodată simți o mare bucurie: organismul dădea semne de viață. 
Aparatele indicau parametri dintre cei mai îmbucurători. De acum 
încolo totul decurgea firesc. După o perioadă de convalescență de 
ordinul anilor, organismul putea să revină la starea care-l făcuse 
prețuit. Era, fără îndoială, una din marile izbânzi ale institutului. 

Retrăi începuturile operațiunii. I se încredințase o misiune 
privită de toţi cu neîncredere. Chiar el avea unele îndoieli. Omul din el 
îi spunea că se poate totuși. Astăzi, însă, operațiunea „implementărium 
noves” era o realitate. Adormi fericit. 

A doua zi intervizoarele galactice anunțau prin semne 
neobișnuit de luminoase marea izbândă. 

«Transplantul „omului nou” a reușit datorită încrederii și muncii 
neobosite. Pacientul, pe numele său românesc Pământ, a reușit să 
supraviețuiască. Starea sănătăţii lui dă semne de îmbunătăţire vizibile. 
V-am ruga să-i asiguraţi o atmosferă de liniște şi deplină înţelegere...» 

Avu o senzaţie unică. Pentru prima dată, ROBOTUL simţi că 
trăieşte. Firele de legătură se umplură de sânge. Omenirea exista din 
nou. 


